Petrík, Simona, poslankyňa NR SR (2018-10-22):
Ďakujem pekne. Vážený pán predseda, vážené kolegyne, kolegovia, opäť sme sa s kolegom Miroslavom Beblavým rozhodli do Národnej rady podať tento návrh zákona, už neviem, či je to piatykrát alebo aj šiestykrát, ja už si to ani presne nepamätám, ako dlho sa snažíme, aby tento návrh, tento dobrý návrh, ktorý by tu už dávno mal fungovať, aby prešiel. Každému dieťaťu by garantoval predškolskú výchovu od troch rokov v prípade záujmu rodičov o takéto miesto. O to ide v tomto návrhu. Stále totiž považujeme vytvorenie tejto garancie za účinný, systémový krok v oblasti rodinnej politiky. Politiky, ktorá je, žiaľ, dlhodobo na periférii záujmu posledných vlád. 
V minulom roku bolo opäť zamietnutých vyše 11-tisíc žiadostí o umiestnenie detí do škôlok. Áno, nie je to ten konkrétny počet detí, ktoré naozaj neboli umiestnené, pretože niektorí rodičia dávajú aj viac ako jednu prihlášku, ale ten počet detí je, alebo ten počet vôbec žiadostí nevybavených je alarmujúcich. Len v Petržalke, ak môžem priniesť konkrétne číslo, tento september nebolo prijatých vyše 600 detí. To sú tisíce dokopy mladých rodín, ktoré musia siahať hlbšie do vrecka a zaplatiť si buď drahú súkromnú škôlku, na ktorú často ani nemajú peniaze, alebo sa uskromnia, lebo nemajú na výber. A to nehovorím o finančnej tiesni matiek a otcov samoživiteľov, ktorí sú na škôlku existenčne odkázaní, a to všetko len preto, že tento štát ich dlhé roky ignoruje a nie je schopný im miesto v škôlke pre ich deti zagarantovať. Rok čo rok sa tu opakujú tieto alarmujúce čísla, ministerstvo školstva zostáva nečinné. Je dokázané, že dostupná predškolská starostlivosť je jedným zo zásadných opatrení, ktoré skutočne dokážu mať vplyv na to, aby sa ľudia rozhodli mať viac detí. Ako vyplýva z ekonomických prognóz, Slovensku hrozí najväčší prepad počtu produktívnych ľudí. V roku 2050 na jedného dôchodcu budú pracovať dvaja ľudia v produktívnom veku, zatiaľ čo dnes pracujú piati. Čiže aj nedostatkom miest v škôlkach dávame nebezpečný signál do spoločnosti, že mať deti alebo viac detí je riziko, že štát nevie zabezpečiť adekvátnu podporu všetkým rodinám a že rodičovstvo v tomto období neprebehne hladko. Rozumný trend, ktorý sledujeme v Európskej únii vo viacerých štátoch, napríklad v Nemecku či dokonca aj v Českej republike, je zavedenie individuálnej garancie pre rodiča, že to miesto pre svoje dieťa skrátka mať bude. V Nemecku zaviedli túto garanciu pred niekoľkými rokmi, dokonca ju rozšírili až na jeden rok veku dieťaťa. Čiže od jedného roka to dieťa má nárok na škôlku. My navrhujeme začať garanciou pre všetky deti od troch rokov. Rovnako ako v Nemecku zároveň navrhujeme, aby túto garanciu realizovali obce ako subjekt, ktorý je jednak zo zákona zodpovedný za zriaďovanie týchto zariadení a cez ktorého aj dnes už tečú finančné toky na financovanie nákladov spojených so škôlkami. Okrem toho v návrhu zavádzame aj kompenzačný prvok, ktorý sa, samozrejme, samosprávam niektorým nepáči, a to v hodnote rodičovského príspevku, čo je aktuálne 214 eur 
70 centov, ktorý obec bude nútená vyplatiť rodičovi, ak nebude schopná zabezpečiť jeho dieťaťu miesto v škôlke. Robíme to preto, aby sa obce začali aktívne zaujímať o túto situáciu, aby boli motivované hľadať spôsoby, ako deti umiestniť. Tu je teda, samozrejme, dôležité povedať aj to B, teda nielen dať obciam povinnosť garantovať miesto, ale dať im aj prostriedky a flexibilné možnosti realizácie tohto návrhu. Preto navrhujeme, aby obec mohla túto zodpovednosť realizovať nielen priamo cez škôlky obecné, ako je to teraz, ale aby tak mohla robiť jednak napríklad cez uhradenie starostlivosti v cirkevných alebo súkromných škôlkach, ktoré sú zapísané v sieti škôl a predškolských zariadení, alebo aby tak mohla urobiť aj cez tzv. detské skupiny, ktoré tu stále nemáme. Pretože jedna situácia, s ktorou sa dnes stretávame, je aj, že starosta by aj chcel vytvoriť škôlku, rád by vyhovel rodičom v menšej obci, ale nemá na to nielenže žiadne peniaze, ani počet detí, aby naplnil tú klasickú škôlku alebo triedu a tak na ňu získal prostriedky, alebo tak isto vie, že by ju nedokázal prevádzkovať. Preto sú tie detské skupiny veľmi dôležitým krokom. Zároveň už máme príklady aj spolupráce obce, respektíve mestskej časti so súkromnými škôlkami. Takéto príklady už sú napríklad v mestskej časti v Petržalke, kde majú bilaterálne dohodnutú spoluprácu so súkromnými škôlkami, samospráva, kde majú vlastne voľné kapacity, tie ponúkajú potom pre deti, ktoré nedostali miesto v štátnej škôlke a obec im pritom prispieva, teda mestská časť im prispieva sumou, ktorá je veľmi blízka normatívu a tým pádom rodičia nedoplácajú veľkú sumu. Čiže tieto pozitívne príklady už máme. Je vidieť, že keď samospráva alebo obec chce, tak to ide. Čiže tu je aj koreň problému, nie je to o tom, že my chceme samosprávy pokutovať. My nami navrhovanú kompenzáciu vo výške rodičovského príspevku, ako som spomínala tých 214 eur 70 centov, zástupca ZMOS-u v minulosti, keď sme to podávali asi osem mesiacov dozadu, označil za neprijateľnú. Podľa mňa je neprijateľné, že dnes sú všetci rodičia platcami daní, ale len niektorí získajú miesto v škôlke pre svoje dieťa. To je podľa mňa neprijateľné. Naším návrhom by sa odstránila diskriminácia týchto rodičov a ich detí. K udeľovaniu pokút by vôbec nemuselo dôjsť, pretože spoločne so zákonom o garancii miesta v škôlke, už som to hovorila dookola, sa snažíme predkladať aj zákon o detských skupinách. A ten zaručí, že každá obec bude môcť veľmi jednoducho a lacno zriadiť vo svojej obci detské skupiny, ktoré sa budú vedieť samé vyfinancovať. Stačí prejaviť dobrú vôľu, samosprávy by sa nemuseli vôbec ničoho obávať a zodpovedné samosprávy sa ani neobávajú. Príklad, moja kolegyňa Katka Macháčková je sama primátorkou v meste Prievidza a u nich sú umiestnené všetky deti nielen od troch rokov, ale dokonca od dva a pol roka. Viaceré samosprávy na jednej strane majú záujem, ale boli odmietnuté, zas mnohé samosprávy naopak, sa peniaze ani nesnažia získať a umiestňovanie svojich detí sa, o umiestňovaní svojich detí sa nezaujímajú a radšej to ponechávajú na súkromné škôlky. Ja sa teda pýtam, prečo to niekde ide a niekde nie? Aj z tohto dôvodu vlastne tá kompenzácia je súčasťou návrhu zákona, lebo bez nej by to bol iba prázdny zákon. Na záver chcem ešte dodať, že garancia miesta v škôlke nie je populizmus. Naopak, je to dobrý systémový krok, ktorý tu chýba. Schopnosť a ochota štátu garantovať každému dieťaťu miesto v škôlke by mala byť trendom aj u nás, tak ako inde, pokiaľ chceme, aby pôrodnosť rástla, aby nám krajina nestarla. Skrátka uistiť rodiča, že keď sa mu narodí dieťa, že preňho existuje záruka, že o tri roky nebude ponechaný bez príjmu, ani bez škôlky. To je jediná propopulačná politika, ktorá dnes funguje. Po jej zavedení napr. už v spomínanom Nemecku sa výrazne pôrodnosť zvýšila, pretože táto krajina dlhodobo čelila nízkej natalite a museli sa, museli sa naozaj s touto situáciou popasovať, možno len poviem takú pikošku, že práve Nemecko v roku 2016 investovalo do rodín 90 mld. eur, čo je oproti 
35 miliardám investovaným do obrany obrovské číslo. Takže to sa bavíme o rodinnej politike, a takto zvrátili vlastne ten negatívny trend. Zároveň by som rada upozornila pani ministerku Lubyovú, že tento dlhodobo neriešený problém a už taký sprofanovaný problém s nedostatkom miest v materských školách sa čoskoro premietne aj do akútneho nedostatku miest v základných školách. A to ešte len, s prepáčením, bude prúser. Preto prosím, vážené plénum, aby zvážilo tento návrh a vopred ďakujem každému, kto ho podporí. Ďakujem.